Man rand glo vrou met panga aanSoneé Witbooi (Foto: Soneé Fi-Fi Witbooi, Facebook) Die 24-jarige Rodney Witbooi het Vrydag in die landdroshof in George verskyn nadat hy glo sy vrou, Soneé, met ’n panga doodgekap het. Volgens sers. Christopher Spies, polisiewoordvoerder, het die beweerde moord Woensdag omstreeks 02:00 in Loerierpark in George plaasgevind. “Voorlopige ondersoek toon dat die man en sy vrou in ’n argument betrokke was, waarna die man glo die vrou met ’n panga aangerand het,” sê Spies. Die polisie is na die huis ontbied waar hulle Soneé met verskeie wonde aangetref het. Paramedici het haar op die toneel dood verklaar. “’n Tweede slagoffer wat ingegryp het, is ook aangerand en het ook verskeie beserings opgedoen. Sy is na ’n hospitaal geneem vir verdere mediese sorg.” Witbooi is op die toneel in hegtenis geneem op aanklagte van moord. Hy het Vrydag sy eerste verskyning in die hof gehad. Die verdagte sal in aanhouding bly tot sy volgende hofverskyning op 12 Januarie. “Die ondersoek duur voort.” Volgens Soneé se Facebookblad is die Witbooi-egpaar op 12 Oktober getroud.